3. ΑΠΟΦΑΣΙΣ ΥΠΟΥΡΓΟΥ ΠΑΙΔΕΙΑΣ Αριθ. 107617/3666 της 11 Αυγ./9 Σεπτ.  1970 (ΦΕΚ Β΄ 625) Περί της διαδικασίας πληρώσεως των θέσεων εκπαιδευτικού και βοηθητικού εργαστηριακού προσωπικού των Προτύπων Σχολών της Σχολής Εκπαιδευτικών Λειτουργών Επαγγελματικής και Τεχνικής Εκπαιδεύσεως (Σ.Ε.Λ. Ε.Τ.Ε.). Έχοντες υπ’ όψει: 1.Τας διατάξεις των άρθρ. 8, 9, 10, 20 και 23 του Ν.Δ. 580/1970 «περί του εποπτικού, εκπαιδευτικού, βοηθητικού εργαστηριακού διοικητικού και βοηθητικού προσωπικού των Κατωτέρων και Μέσων Επαγγελματικών Σχολών και τινων οργανωτικών διατάξεων». 2.Την υπ’ αριθ. 547/16-7-1970 γνωμοδότησιν του Ανωτάτου Συμβουλίου Δημοσίων Υπηρεσιών, αποφασίζομεν: Καθορίζομεν ως ακολούθως τα της διαδικασίας πληρώσεως των θέσεων εκπαιδευτικού και βοηθητικού εργαστηριακού προσωπικού των Προτύπων Σχολών της Σχολής Εκπαιδευτικών Λειτουργών Επαγγελματικής και Τεχνικής Εκπαιδεύσεως (Σ.Ε.Λ.Ε.Τ.Ε.): «1.Προς πλήρωσιν των εκάστοτε κενών θέσεων εκδίδεται σχετική προκήρυξις, δημοσιευομένη δις εις δύο των εν Αθήναις και μία των εν Θεσσαλονίκη εκ των μάλλον κυκλοφορουσών ημερησίων εφημερίδων, δια της οποίας καλούνται οι ενδιαφερόμενοι να καταλάβουν τας ως άνω θέσεις, όπως εντός προθεσμίας 20 ημερών από της τελευταίας ως άνω δημοσιεύσεως, υποβάλωσιν εις την Σχολήν Εκπαιδευτικών Λειτουργών Επαγγελματικής και Τεχνικής Εκπαιδεύσεως (Σ.Ε.Λ.Ε.Τ.Ε.) αίτησιν μετά των νομίμων δικαιολογητικών». Η παρ. 1 αντικατεστάθη ως άνω δια της παρ. 1 της υπ’ αριθ. Φ.465.11/8/88737 της 2/8 Νοεμ. 1973 (ΦΕΚ Β΄ 1326) απόφ. Υπ. Παιδείας. 2.Ο έλεγχος των τυπικών και ουσιαστικών προσόντων των υποψηφίων και η επιλογή των μεταξύ αυτών καταλληλοτέρων ενεργείται: «α)Προκειμένου περί των πτυχιούχων Ανωτάτων και Ανωτέρων Σχολών, ως και των κεκτημένων πτυχίον της Σ.Ε.Λ.Ε.Τ.Ε. αποφοίτων Μέσων Επαγγελματικών Σχολών υπό του κατά το άρθρ. 3 του Ν.Δ. 581/1970 Διοικητικού Συμβουλίου της Σχολής Εκπαιδευτικών Λειτουργών Επαγγελματικής και Τεχνικής Εκπαιδεύσεως (Σ.Ε.Λ.Ε.Τ.Ε.) βάσει των υπ’ αυτών υποβαλλομένων δικαιολογητικών». Η περίπτ. α΄ αντικατεστάθη ως άνω δια της παρ. ΙΙ, της υπ’ αριθ. Φ.465.11/8/88737 της 2/8 Νοεμ. 1973 (ΦΕΚ Β΄ 1326) απόφ. Υπ. Παιδείας. β)Προκειμένου περί των λοιπών υπό τριμελούς επιτροπής εκ μελών του ως άνω Συμβουλίου, οριζομένων υπό του Προέδρου αυτού και κατόπιν δοκιμασίας των υποψηφίων προς διαπίστωσιν της επαγγελματικής και διδακτικής ικανότητος αυτών. Η εν λόγω δοκιμασία είναι δυνατόν να ενεργηθή και εις ωρισμένας περιφερείας της χώρας, αναλόγως της προελεύσεως των υποψηφίων, δι’ επιτοπίου μεταβάσεως της τριμελούς επιτροπής. 3.Κατά την επιλογήν τηρούνται αι καθιερούσαι δικαίωμα προτιμήσεως ωρισμένων κατηγοριών προσώπων διατάξεις του άρθρ. 24 παρ. 2 του Νόμ. 1811/1951. 4.Δημόσιοι υπάλληλοι και υπάλληλοι Ν.Π.Δ.Δ. έχοντες τα προς διορισμόν προσόντα και επιθυμούντες να μεταταγώσιν εις θέσεις εκπαιδευτικού και βοηθητικού εργαστηριακού προσωπικού Επαγγελματικής Εκπαιδεύσεως, υποβάλλουν εις την Γενικήν Διεύθυνσιν Επαγγελματικής Εκπαιδεύσεως του Υπουργείου Εθνικής Παιδείας και Θρησκευμάτων αίτησιν μετατάξεως μετά των απαιτουμένων δικαιολογητικών εντός της ως άνω προθεσμίας. Ούτοι εφ’ όσον κρίνονται ικανοί προς κατάληψιν θέσεων εκπαιδευτικού και βοηθητικού εργαστηριακού προσωπικού μετατάσσονται κατά την εν άρθρ. 23 του Ν.Δ. 580/1970 οριζομένην διαδικασίαν. Η παρούσα δημοσιευθήτω δια της Εφημερίδος της Κυβερνήσεως.

[Source: greek_legal_code_raptarchis | Tokens: 3085]